
A tengeren is otthon - Az építészet megjelenése a nyugati hajókon

Kulcsszavak: hajók; barokk; homlokzatok; díszítés
A kutatás tárgya az évezredes fejlődésen keresztülment hajóépítés tanulmányozása
olyan szempontból, mely a szárazföldi építészet elemeinek és gyakorlatainak megjelenését
keresi. Röviden bemutatjuk e tendenciák ókori kezdeteit Egyiptomból és a görög-római
kultúrkörből. Az antik mediterrán birodalmak bukása után a fonalat a nagy felfedezések
korában vesszük fel ismét, mikor a nyugati kultúra újra elég erős lett ahhoz, hogy
csatahajóikat a királyok fenségéhez méltóan díszítsék. E hajók építészetileg
legmeghatározottabb része a tat, melynek alaposan megvizsgáljuk mintegy háromszáz éves
szerves fejlődését a XVI. század közepétől a XIX. század közepéig. A leghatalmasabb
tengerjáró népek mindegyike a magára jellemző ízléssel alakította e pompás szerkezeteket, és
hirdették velük birodalmaik gazdagságát. A vitorlázás aranykorának nevezett korszak
csúcspontját jelentő barokk kor szülte a legérdekesebb és legkülönlegesebb
tatfelépítményeket, melyek díszességükben versenyre keltek az anyaország palotáival, és
bírtak a korabeli építészet minden vívmányával: a kosárívektől a kanellúrázott és entázisolt
nagyoszloprendeken át a hullámzó és álperspektív kialakításokig mindent meg lehet találni
rajtuk. Ezeknek az elemeknek és formáknak keressük meg a használatuk magyarázatát, tárjuk
fel eredetét. Az ipari forradalmak hatására azonban a díszítés mind szerényebb lett, a régi
elemek lassan elkezdtek stilizálódni, mígnem csak jelképesen maradtak meg, vagy egészen el
nem tűntek, ahogyan az iparosodott társadalmak előtti napoknak is végleg leáldozott. E
társadalmi változás hatásait is taglaljuk, ami a polgárosodással együtt a pompát immár az új
óceánjárók számára tartogatta, mielőtt e nagyszerű gépezetek a napjainkra pusztán a
kényelem szolgáivá nem váltak.

